OBH 1400/1996.; OBH 1704/1996., OBH 2429/1996., OBH 3202/1996., OBH 3480/1996., OBH 3686/1996., OBH 3847/1996.; OBH 4066/1996., OBH 4766/1996., OBH 5480/1996., OBH 5481/1996. és az OBH 6626/1996.
Az állampolgári jogok országgyűlési biztosának jelentése
Ügyintéző: dr. Szatmári Réka

Az eljárás megindulása

Gárdony és Agárd több ingatlantulajdonosa panasszal fordult az állampolgári jogok országgyűlési biztosához Gárdony Város Önkormányzat Képviselőtestületének a közterületek tisztántartásáról, a települési szilárd hulladékok gyűjtéséről és elszállításáról szóló 18/1995. (VII. 01.) számú rendeletének egyes rendelkezéseit sérelmezve. A rendeletnek a szemétszállítási díjról szóló 12. § (1) bekezdésével kapcsolatban a Fejér Megyei Közigazgatási Hivatal szintén kérte az állampolgári jogok országgyűlési biztosának eljárását.

A megállapított tényállás

A szemétszállítás mint közszolgáltatás megszervezését a közegészségügyi követelmények teljesüléséhez fűződő érdekekre tekintettei az egyes helyi közszolgáltatások kötelező igénybevételéről szóló 1995. évi XLII. törvény (a továbbiakban: Kötv.) 1. §-ának (1) bekezdése a helyi önkormányzatok kötelezettségévé teszi és egyben a helyi közszolgáltatással ellátott területen lévő ingatlan tulajdonosát, használóját a szolgáltatás igénybevételére kötelezi.

A Kötv. 2. §-a értelmében a helyi önkormányzatnak rendeletben kell szabályoznia a szemétszállítással kapcsolatban - többek között - a szolgáltatás eljárásának rendjét és módját, a szolgáltató és a tulajdonos ezzel összefüggő jogait és kötelezettségeit, az elvégzendő szolgáltatás alapján a tulajdonost terhelő díjfizetési kötelezettséget, a díj mértékét; megfizetésének rendjét. az esetleges kedvezmények eseteit, vagy a szolgáltatás ingyenességét.

Gárdony Város Önkormányzatának Képviselőtestülete a törvényi felhatalmazás alapján alkotta meg 18/ 1995. (Vll. 01.) számú rendeletét (a továbbiakban: R.), mely 1995. július 1-jén lépett hatályba. A Képviselőtestület több ízben módosította a rendeletet, mely módosítások közül a panaszosok szempontjából a 30/1995. számú rendelet a legnagyobb jelentőségű, melyben a képviselőtestület megemelte a szemétszállítási díj mértékét 1996. január 1-jei hatállyal.

A beérkezett panaszok és beadványok, illetőleg a rendelkezésre álIó iratok alapján az alábbi témákban folytattam vizsgálatot:

1.

A R. 1996. január 1-jétől hatályos 12. §-ának (1) bekezdése szerint:

"A szemétszállítási díj egy egységnyi mértéke állandó lakos vagy lakosok áltaI lakott ingatlanok után évi 3600,-Ft, ideiglenes tartózkodási helyű lakosok által lakott ingatlanok után évi 3400,-Ft. ..." '

E rendelkezést a gárdonyi és agárdi üdülőtulajdonosok kifogásolják. Álláspontjuk szerint a díj mértéke nem áll arányban az érte nyújtott szolgáltatással, tekintettel arra, hogy ők csak az év egy részében (5-6 hónapot évente) használják ingatlanukat - a legtöbb ház nem is téliesített, így télen egyáltalán nem használható - és csak ez idő alatt termelnek szemetet. Ezért indokolatlan velük az egész évre szemétszállítási díjat fizettetni.

A Fejér Megyei Közigazgatási Hivatal a R. 12. § (1) bekezdésével kapcsolatban 1996. április 4-én a helyi önkormányzatokról szóló 1990. évi LXV. törvény 99.§-ának (1 ) bekezdésében biztosított hatáskörében eljárva Gárdony Város Önkormányzata Képviselőtestületéhez írásbeli törvényességi felhívást tett. A Közigazgatási Hivatal szerint a R. 12. §-ának (1) bekezdése törvénysértő, mert az üdülőtulajdonosok tekintetében sérti a szolgáltatás és ellenszolgáltatás egyenértékűségének elvét (Ptk.) és megszegi a tisztességtelen piaci magatartás tilalmáról szóló  1990. évi LXXXVI. törvény 20. § a) pontjában foglaltakat, miszerint tilos a gazdasági erőfölénnyel visszaélni, különösen a szerződéses kapcsolatokban - ideértve az általános szerződési feltételek alkalmazásának esetét is - indokolatlan egyoldalú előnyt kikötni vagy hátrányos feltételek elfogadását kikényszeríteni.
Gárdony Város Önkormányzatának Képviselőtestülete 1996. április 30-án tartott ülésén megtárgyalta a törvényességi felhívást, az abban foglaltakkal azonban nem értett egyet, ezért rendeletét nem módosította.

Törvényességi felhívásának elutasítását követően a Fejér Megyei Közigazgatási Hivatal 1996. június 5-én az Alkotmánybíróságtól Gárdony Város Önkormányzata Képviselőtestülete 18/1995. számú rendelete 12.§ (1) bekezdésének felülvizsgálatát és megsemmisítését kérte. Az Alkotmánybíróság az ügyben még nem hozott döntést.

2.

Az OBH 6626/1996. számú ügy panaszosa szintén a szemétszállítási díj mértékét kifogásolja, azonban nem közvetlenül a díj összegét támadja, hanem a R-nek a fizetendő szemétszállítási díj meghatározásának módjára vonatkozó rendelkezését sérelmezi.

A díj mértékét a R. a következőképpen határozza meg:
"12. § (1) A szemétszállítási díj egy egységnyi mértéke állandó lakos vagy lakosok által lakott ingatlanok után évi 3600,-Ft, ideiglenes tartózkodási helyű lakosok által lakott ingatlanok után évi 3400,-Ft....
(2) A szemétszállítási díjfizetési kötelezettség megállapítása szempontjából egy egységnek kell tekinteni egy üdülő-, illetve lakótelket vagy egy üdülő-, illetve lakóegységet."

A panaszos álláspontja szerint a díjmeghatározás a módja a fogyasztók egy részének hátrányos megkülönböztetését jelenti, sérti az Alkotmány 70/A. §-át, a szolgáltatások igénybevevőinek egy részét jogtalan előnyhöz juttatja, más részét pedig méltánytalan módon megkárosítja. A díj ugyanis nem igazodik a ténylegesen elszállított szemét mennyiségéhez, mert a díjszámítás alapja nem egy meghatározott szemétmennyiség, hanem egy üdülő-, illetve lakótelek vagy egy üdülő-, illetve lakóegység, amely egységekben azonban teljesen eltérő lehet a termelt és elszállítandó szemét mennyisége.

Az ügy jogszabályi háttere

1.) 1990. évi LXV. törvény a helyi önkormányzatokról
"8. § (1) A települési önkormányzat feladata a helyi közszolgáltatások körében különösen:... a köztisztaság és településtisztaság biztosítása;..."

"8.§ (3) Törvény a települési önkormányzatokat kötelezheti arra, hogy egyes közszolgáltatásokról és közhatalmi helyi feladatok ellátásáról gondoskodjanak...."

2.) 1991. évi XX. törvény a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről
"21. § A közterület tisztántartásával és a lomtalanítási akciókkal kapcsolatos feladatok ellátásáról a települési, a fővárosban a fővárosi önkormányzat képviselőtestülete gondoskodik, külön jogszabály rendelkezéseinek megfelelően."

3.) 1995. évi XLlI. törvény az egyes helyi közszolgáltatások kötelező igénybevételéről

"1. § (1) A helyi önkormányzat által szervezett, a települési szilárd és folyékony hulladék összegyűjtését, elszállítását és ártalommentes elhelyezését biztosító helyi közszolgáltatással ellátott területen lévő ingatlan tulajdonosa, használója (a továbbiakban együtt: tulajdonos) az ingatlanon jelentkező szilárd és folyékony hulladék elhelyezéséről - a helyi önkormányzat rendeletében meghatározott módon - a helyi közszolgáltatás igénybevétele útján köteles gondoskodni, ha jogszabály vagy hatósági határozat eltérően nem rendelkezik."

"2. § A helyi önkormányzat rendeletben állapítja meg:

a) a helyi közszolgáltatás megnevezését, a közszolgáltatással ellátott terület határait;

b) a nyilvánosan meghirdetett pályázatot elnyerő, a közszolgáltatást végző intézmény vagy szakvállalkozás (a továbbiakban együtt: szolgáltató) megnevezését, illetőleg annak a működési területnek a határait, amelyen belül a szolgáltató a közszolgáltatás teljes körét valamennyi tulajdonos tekintetében rendszeresen köteles ellátni;

c) a közszolgáltatás ellátásának rendjét és módját, a szolgáltató és a tulajdonos ezzel összefüggő jogait és kötelezettségeit, a szolgáltatásra vonatkozó szerződés egyes tartalmi elemeit [Ptk. 226. § (1) bek.);

d) közüzemi szolgáltatás. (Ptk. 388. §) esetén a közüzemi szerződés létrejöttének módját, valamint a szolgáltatás igénybevételének, korlátozásának, megtagadásának - jogszabályban nem rendezett - módját és feltételeit;

e) az érintett közfeladattal összefüggő - jogszabályban nem rendezett - helyi önkormányzati hatósági feladatot, hatáskört és szabálysértést;

f) az elvégzendő szolgáltatás alapján a tulajdonost terhelő díjfizetési kötelezettséget, a díj mértékét, megfizetésének rendjét, az esetleges kedvezmények eseteit, vagy a szolgáltatás ingyenességét."

4.) 1959. évi IV. törvény a Polgári Törvénykönyvről

"201. § (1) A szerződéssel kikötött szolgáltatásért - ha a szerződésből vagy a körülményekből kifejezetten más nem következik - ellenszolgáltatás jár.

(2) Ha a szolgáltatás és ellenszolgáltatás között anélkül, hogy az egyik felet az ajándékozás szándéka vezetné, a szerződés megkötésének időpontjában feltűnően nagy az értékkülönbség, a sérelmet szenvedő fél a szerződést megtámadhatja."

"202. § Ha a szerződő fél a szerződés megkötésekor a másik fél helyzetének kihasználásával feltűnően aránytalan előnyt kötött ki, a szerződés semmis (uzsorás szerződés)."

5.) Gárdony Város Önkormányzat Képviselőtestületének 18/1995. (VII. 01.) számú rendelete a közterületek tisztántartásáról, a települési szilárd hulladékok gyűjtéséről és elszállításáról!

"11. § (1) A szemétszállítás lakó- és üdülőterületeken április 1-től szeptember 30-ig heti két alkalommal, október 1-től március 31-ig heti egy alkalommal, tömbházakban egész évben heti két alkalommal történik."

" 12. § (1)A szemétszállítási díj egy egységnyi mértéke állandó lakos vagy lakosok által lakott ingatlanok után évi 3600,-Ft, ideiglenes tartózkodási helyű lakosok által lakott ingatlanok után évi 3400,-Ft....

(2) A szemétszállítási díjfizetési kötelezettség megállapítása szempontjából egy egységnek kell tekinteni egy üdülő-, illetve lakótelket vagy egy üdülő-, illetve lakóegységet."

Az érintett alkotmányos jogok

1949. évi XX. törvény A MAGYAR KÖZTÁRSASÁG ALKOTMÁNYA

"70/A. § (1) A Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül."

A vizsgálat megállapításai

A vizsgálat során a következő megállapításokat tettem.

Arra vonatkozóan, hogy a szemétszállítási szolgáltatást, illetve az ellenszolgáltatást milyen mértékben és módon kell meghatároznia a helyi önkormányzatoknak nincs kötelező törvényi előírás. A szolgáltatásnyújtás módjának meghatározásával kapcsolatban azonban mindenképpen érvényesülnie kell annak a legalapvetőbb elvárásnak, hogy az önkormányzatok a közegészségügyi követelményeknek megfelelő szintű szolgáltatás biztosítsanak, míg a díj mértékének meghatározásánál elemi - és a Ptk. 201-202. §-aibói is következő - követelmény, hogy a díj a nyújtott szolgáltatással arányos legyen.

A gárdonyi önkormányzat rendeletében a szemétszállítási szolgáltatást egész évre kiterjedően egységesen szabályozta az állandó lakosok és az üdülők vonatkozásában (a szemétszállítás lakó- és üdülőterületeken április 1-től szeptember 30-ig heti két alkalommal, október 1-töl március 31-ig heti egy alkalommal, tömbházakban egész évben heti két alkalommal történik) és enne: megfelelően a szemétszállítási díjak összegét is éves szinten határozta meg (3600, illetve 3400 Ft-ban), mely díjfizetési kötelezettség alapjául szolgáló egységként az üdülő- illetve lakótelket vagy üdülő-, illetve lakóegységet határozta meg. A R. a panasszal érintett körben kedvezményről nem rendelkezik, a szolgáltatásnak és ellenszolgáltatásnak az egyéni igényekhez igazodó igénybevételére és az ennek megfelelő mértékű díjfizetésre nem ad lehetőséget.

Az önkormányzat által kötelezően megszervezett szemétszállítási szolgáltatás alapvető feladata, hogy biztosítsa a lakosok által megtermelt szemét elszállítását. A szolgáltatás szintjének (a szemétszállítás gyakoriságának) meghatározásánál ebből következően döntő jelentősége van a megtermelt szemét mennyiségének.

A gárdonyi önkormányzat rendelete szerint a díjfizetés alapja az ingatlan (üdülő-, lakóegység) és egységes a szemétszállítási díj összege attól függetlenül, hogy hány lakos használja az ingatlant, illetve a lakosok mennyi időt töltenek az ingatlanban és mennyi szemetet termelnek. Ennek következtében olyan területeken és olyan időszakokban is a szolgáltatás "igénybevételére" és különösen díjfizetésre kötelezi a lakosok, üdülők egy részét, ahol és amikor ténylegesen nincs szükség a szolgáltatásra. Az egységes díj megfizetésére kötelezés ebből eredően egyes esetekben a szolgáltatás alulfizetését más esetekben pedig túlfizetését eredményezi, ezzel sértve a szolgáltatás és ellenszolgáltatás arányosságának követelményét.

Ajánlás

Az 1993. évi LIX. törvény 25. ,§-a alapján, a következő ajánlást teszem:

Gárdony Város Önkormányzatának Képviselőtestülete 18/1995. (VII. 01.) számú rendeletét úgy módosítsa, hogy dolgozza ki a jelenlegi "ingatlan-egység" szabályokhoz kapcsolódó kedvezményrendszert. A rendelet módosításának másik lehetséges módja, ha az elszállított hulladék mennyiségéhez igazítják a díjfizetést. A módosítással lehetővé válna, hogy a lakosok és az üdülőtulajdonosok igényeihez igazodjon a szolgáltatás és a megfelelő, arányos díjfizetés.

Budapest, 1996. november 6.

Gönczöl Katalin